Amerikanci sve dugovječniji, ali i sve deblji (4/10/03) - 2003-10-04
Amerikanke danas mogu očekivati da će živjeti 79,8 godina, a Amerikanci 74,4 godine. I jednima i drugima prijeti dijabetes
Amerikanci žive sve duže, ali sve češće i s kroničnim bolestima, točnije s dijabetesom. To je zaključak najnovijeg godišnjeg izvještaja o zdravlju stanovnika Sjedinjenih Država, naslovljenog "Health, United States, 2003" koje je sastavila američka vlada. G. 2001. prosječna očekivana dužina života iznosila je rekordnih 77,2 godine, odnosno, od 1990. porasla je za dvije godine. Amerikanke danas mogu očekivati da će živjeti 79,8 godina, a Amerikanci 74,4 godine. Međutim, mnogima će te godine biti popraćene barem prekomjernom tjelesnom težinom, a vjerojatno i dijabetesom. Gotovo trećina stanovništva je morbidno predebela, dok su dvije trećine odraslih u dobi između 20 i 74 godine barem predebele. Od 1976. naovamo, postotak predebele djece više se nego udvostručio – porastao je sa 7 na 15 posto. Dijelom se to može, pokazalo je istraživanje, zahvaliti i manjku kretanja. 38 posto srednjoškolki i 24 posto srednjoškolaca ne vježba dovoljno. Sve to dovelo je i do naglog porasta broja dijabetičara u općoj populaciji. Između 1997. i 2002. broj Amerikanaca kod kojih je dijagnosticiran dijabetes porastao je za 27 posto. U prošloj godini, od dijabetesa je bolovalo 6,5 posto Amerikanaca. Vladino istraživanje je također pokazalo da se broj nepušača smanjio samo neznatno. Danas puši 25 posto Amerikanaca i 20 posto Amerikanki. Znanstvenici ističu da ljudi žive duže, jer imaju pristup sve boljoj zdravstvenoj skrbi, no da bi isto tako morali shvatiti da zdravlje u velikoj mjeri leži u njihovim rukama.